Hoofde van lugmag en weermag moet gearresteer wordGenl. Solly Shoke Foto: Sers. Terrence L. Hayes Die Pretoriase hooggeregshof het Dinsdag gelas dat die hoof van die Suid-Afrikaanse Nasionale Weermag, die hoof van die Suid-Afrikaanse Lugmag en die Sekretaris van Verdediging in hegtenis geneem moet word. Adv. Pikkie Greeff, sekretaris van die Suid-Afrikaanse Nasionale Weermagunie (Sanwu), het Dinsdag in ŉ verklaring bevestig dat die hof die lasbriewe vir inhegtenisneming uitgereik het vir dr. SM Gulube, Sekretaris van Verdediging, genl. Solly Shoke, hoof van die SANW en lt.genl. Fabian Msimang, hoof van die SALM. Regter Mmonoa Teffo het beslis dat die drie persone dadelik opgespoor moet word en na die naaste gevangenis geneem moet word. “Die persone minag tans ŉ hofbevel, wat drie weke gelede bekom is om vier lede van die SALM weer aan te stel,” het Greeff gesê. “Die lede is in 2012 onregverdig afgedank. Dieselfde hofbevel het beslis dat die vier lede voor 14 Junie 2014 weer in hul pos aangestel moet word.” Volgens Greeff was die Weermag daarvan bewus dat die persone weer aangestel moet word, maar het versuim om op die hofbevel te reageer en het ook nie enige redes verskaf waarom hulle nie reageer het nie. Klik hier om die aansoek van die afgedankte werknemers te sien. Klik hier om die hofbevel te sien.